Wol vf vnd hin
Wol vf vnd hin·
swer nv reien kvnne·
vns wil komen gv̊t gewin·
von manigerhande wunne·
froͤit úch gegen des meien zit·
lat den strit·
winder var von hinnen·
wir sin des svmers worden innen·

Ir gespil·
gab ir des antẃrte·
si sprach vor nieman ich dc hil·
swenne ich mich gegúrte·
in einen borten dc ist sleht·
so dvnke ich mich
so reht wol geschaffen
ich wil einen edeln kneht·
dehein gosbreht
kvmt zv̊ minem libe·
mich mache ein edel kneht ê· zeinem wibe·

Wirt mir ein edel kneht·
oder ein ritter zeteile·
einem geburen bin ich dannoh reht·
wc schat dc minem heile·
dc ich noh bin ane man·
richer wan
dvnket mich noch weger·
danne armes lon enphan·
was hulfe mich ein treger·
dar an legt ich niht minen flis·
min lip wis·
mvͤst mich iem rúwen·
sold er mir niht hohgemvͤte brúwen·

Deutsche Philologie
Deutschland
13. Jahrhundert
Mittelhochdeutsch
Versdichtung
Neidhart
Codex Manesse